ID-DEĊIŻJONI TAL-KUMMISSJONI
tal-5 ta' Ottubru 2004
li temenda d-Deċiżjoni 2004/630/KE li tapprova l-programmi għall-implimentazzjoni ta' l-istħarriġ ta' l-Istati Membri għall-influwenza ta' l-għasafar fit-tiġieġ u l-għasafar selvaġġi matul l-2004, u li tniżżel regoli ta' rappurtaġġ u ta' eleġibbiltà għall-kontribuzzjoni finanzjarja mill-Komunità għall-ispejjeż ta' implimentazzjoni ta' dawk il-programmi
(innotifikata fid-dokument bin-numru C(2004) 3607)
(Test b'rilevanza għaż-ŻEE)
(2004/679/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar infiq fil-qasam veterinarju (1), u b'mod partikolari l-Artikolu 20 tagħha,
Billi:
(1)
Id-Deċiżjoni tal-Kunsill 90/424/KEE taħseb għal kontribuzzjoni finanzjarja mill-Komunità għat-teħid ta' miżuri tekniċi u xjentifiċi meħtieġa għall-iżvilupp tal-leġislazzjoni veterinarja tal-Komunità u għall-edukazzjoni jew taħriġ veterinarju.
(2)
Id-Deċiżjoni tal-Kummissjoni 2004/111/KE (2) taħseb għall-implimentazzjoni fl-2004 ta' stħarriġ għall-influwenza ta' l-għasafar fit-tiġieġ u fl-għasafar selvaġġi fl-Istati Membri, bil-kondizzjoni li l-pjanijiet ta' stħarriġ ikunu approvati mill-Kummissjoni; dan l-istħarriġ għandu jinvestiga l-presenza ta' infezzjonijiet fit-tiġieġ, li jistgħu jwasslu għal reviżjoni tal-leġislazzjoni u jikkontribwixxu għall-għarfien tat-theddid possibbli li jista'jkun hemm mill-ħajja selvaġġja għall-annimali u l-bnedmin.
(3)
Programmi mressqa mill-Istati Membri ġew eżaminati mill-Kummissjoni fil-konfront tal-linji gwida stabbiliti bid-Deċiżjoni 2004/615/KE (3) li temenda d-Deċiżjoni 2004/111/KE dwar l-implimentazzjoni ta' stħarriġ li għandu jsir matul l-2004 fl-Istati Membri għall-influwenza ta' l-għasafar fit-tiġieġ u fl-għasafar selvaġġi, u nstab li huma konsistenti ma' dawk il-linji gwida.
(4)
Fid-dawl tad-diffikultajiet esperjenzati bl-implimentazzjoni għall-ewwel darba ta' dawn il-programmi l-Istati Membri Ġodda ingħataw data ta' skadenza estiża għas-sottomissjoni tal-programmi tagħhom.
(5)
Il-programmi ta' l-Istati Membri mressqa diġà ġew approvati b'mod individwali bid-Deċiżjoni 2004/630/KE (4) u mogħtija kontribuzzjoni finanzjarja.
(6)
Il-programmi mressqa issa mill-Istati Membri Ġodda ġew eżaminati u nstab li huma konsistenti mal-linji gwida stabbiliti u għandhom għalhekk ikunu approvati.
(7)
Id-Deċiżjoni 2004/630/KE għandha għalhekk tkun emendata sabiex tapprova l-programmi individwali mressqa mill-Istati Membri Ġodda; madankollu fid-dawl ta' l-esperjenzi mirbuħa matul epidemiji reċenti kbar ta' l-influwenza ta' l-għasafar għandha ssir allokazzjoni mill-ġdid tal-kontribuzzjoni finanzjarja tal-Komunità.
(8)
Il-miżuri msemmija f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2004/630/KE huwa mibdul bl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fil-5 ta' Ottubru 2004.